El Bosc de la Benvinguda celebra la seua sisena edició
28 de novembre de 2022

La sisena edició del ‘Bosc de la Benvinguda’ va reunir passat dissabte, 26 de novembre, a un total de 84 xiquets i xiquetes nascudes a l'Eliana en 2021 per a celebrar una emotiva jornada on van plantar el seu corresponent arbre senyalitzat amb el seu nom i data de naixement.

Enguany s'han plantat per primera vegada lledoners, una espècie autòctona parent dels oms i que aportarà densa ombra, resistència a la contaminació, creixement ràpid i la bellesa de la seua fulla color verd clar. Tot això amb l'objectiu de recuperar i contribuir a crear progressivament un espai natural en zones fins ara degradades del Barranc de Mandor.

Aquesta iniciativa, posada en marxa l'any 2017, contribueix a educar per a la convivència i pel respecte cap al medi ambient, afavorint la transmissió de valors que busquen construir una societat més cívica, responsable i solidària.

L'alcalde, Salva Torrent, es va mostrar molt satisfet en un matí de celebració d'arrelament i pertinença al municipi.